Predkladacia správa

Návrh zákona o odbornom vzdelávaní a príprave a o zmene a doplnení niektorých zákonov (ďalej len „návrh zákona“) sa na rokovanie vlády Slovenskej republiky predkladá na základe Plánu legislatívnych úloh vlády Slovenskej republiky na rok 2008 v termíne november 2008.  
V súvislosti s prípravou návrhu zákona Ministerstvo školstva Slovenskej republiky v priebehu roka 2008 predložilo na rokovanie vlády Slovenskej republiky Návrh legislatívneho zámeru zákona o odbornom vzdelávaní a odbornej príprave a o zmene a doplnení niektorých zákonov. Vláda Slovenskej republiky predmetný materiál prerokovala dňa 27. augusta 2008 a uznesením č. 564 uložila podpredsedovi vlády a ministrovi školstva Slovenskej republiky zapracovať legislatívny zámer zákona o odbornom vzdelávaní a odbornej príprave a o zmene a doplnení niektorých zákonov do návrhu zákona o odbornom vzdelávaní a odbornej príprave a o zmene a doplnení niektorých zákonov. 
Cieľom návrhu zákona je vytvorenie ucelenej právnej úpravy v oblasti odborného vzdelávania a prípravy. Táto problematika je v súčasnosti okrajovo riešená vo viacerých právnych predpisoch, pričom tieto riešenia majú na túto oblasť zásadný dosah.  
V súlade s Programovým vyhlásením vlády Slovenskej republiky navrhovaný právny predpis vytvorí funkčný systém koordinácie odborného vzdelávania a prípravy pre trh práce s cieľom prispôsobenia štátnych vzdelávacích programov a školských vzdelávacích programov jeho požiadavkám a zavedie motivačné kritériá pre vstup zamestnávateľov a zamestnávateľských zväzov do odborného vzdelávania a prípravy. Zákon zároveň vytvorí priestor pre vstup súkromného investičného kapitálu do odborného vzdelávania a prípravy.  
Návrh zákona nadväzuje na zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov a na legislatívny proces prípravy návrhu zákona o pedagogických zamestnancoch a návrhu zákona o celoživotnom vzdelávaní. Vzhľadom na túto skutočnosť návrh zákona bude riešiť vymedzenú oblasť odborného vzdelávania a prípravy, t.j. oblasť formálneho odborného vzdelávania a prípravy v stredných školách a školských zariadeniach, pričom sa na týchto školách vytvoria predpoklady pre realizáciu neformálneho vzdelávania. 
Návrh zákona obsahuje splnomocňovacie ustanovenie na vydanie všeobecne záväzného právneho predpisu, ktorým sa ustanoví vecná pôsobnosť príslušnej stavovskej organizácie alebo profesijnej organizácie k jednotlivým študijným odborom a učebným odborom sústavy odborov vzdelávania. Týmto všeobecne záväzným právnym predpisom bude vyhláška, ktorej pracovná verzia je súčasťou prekladaného materiálu. 
Návrh zákona je v súlade s ústavou, ústavnými zákonmi, medzinárodnými zmluvami a s inými medzinárodnými dokumentmi, ktorými je Slovenská republika viazaná. 
Návrh predpokladá postupný finančný dopad na štátny rozpočet, pozitívny dopad na zamestnanosť a podnikateľské prostredie a nepredpokladá negatívny dopad na životné prostredie.  
Materiál bol predmetom medzirezortného pripomienkového konania v dňoch 21. októbra až 10. novembra 2008. Dňa 13., 20. a 21. novembra 2008 sa uskutočnili rozporové konania s Ministerstvom dopravy, pôšt a telekomunikácii Slovenskej republiky, Ministerstvom hospodárstva Slovenskej republiky, Ministerstvo zdravotníctva Slovenskej republiky, Ministerstvom pôdohospodárstva Slovenskej republiky a Konfederáciou odborových zväzov Slovenskej republiky. Rozpory z medzirezortného pripomienkového konania boli odstránené. 
Dňa 24. novembra 2008 návrh zákona prerokovala Hospodárska a sociálna rada Slovenskej republiky. Materiál zobrala na vedomie so záverom, že zásadné pripomienky Konfederácie odborových zväzov Slovenskej republiky a Republikovej únie zamestnávateľov budú prerokované na samostatnom rokovaní založenom na tripartitnom princípe. Predmetné rokovanie sa uskutočnilo dňa 27. novembra 2008.    
Návrh legislatívneho zámeru bol prerokovaný Legislatívnou radou vlády Slovenskej republiky dňa 16. decembra 2008. Materiál bol schválený s pripomienkami. Na rokovanie vlády Slovenskej republiky sa predkladá materiál upravený o pripomienky Legislatívnej rady vlády Slovenskej republiky s výnimkou pripomienky k § 7, 8 a 9.